 1 IziKronike 19 IBhayibheli Elikuyi-Internet INguqulo Yezwe Elisha1 IziKronike 19:1-1919 Kamuva uNahashi inkosi yabantwana bakwa-Amoni wafa, indodana yakhe yabusa esikhundleni sakhe. 2 UDavide wathi: Ngizombonisa umusa wothando uHanuni indodana kaNahashi, ngoba uyise wangibonisa umusa wothando. Ngakho-ke uDavide wathumela izithunywa ukuba ziyomduduza ngenxa kayise, zafika-ke izinceku zikaDavide ezweni labantwana bakwa-Amoni kuHanuni zizomduduza. 3 Nokho, izikhulu zabantwana bakwa-Amoni zathi kuHanuni: Ingabe uDavide udumisa uyihlo emehlweni akho ngokuba athumele kuwe abaduduzi? Akukhona yini ukuthi izinceku zakhe zize kuwe ngenjongo yokuhlolisisa nokugumbuqela nokuhlola izwe? 4 Ngakho uHanuni wathatha izinceku zikaDavide waziphuca wahina izingubo zazo zafika ezinqeni, wazimukisa. 5 Kamuva abantu baya batshela uDavide ngala madoda; yena wathumela masinyane ukuba ahlangatshezwe, ngoba la madoda ayelulazeke kakhulu; inkosi yathi: Hlalani eJeriko zize zikhule kakhulu izintshebe zenu. Bese nibuya. 6 Ngokuhamba kwesikhathi abantwana bakwa-Amoni babona ukuthi base benephunga elibi kuDavide, futhi uHanuni nabantwana bakwa-Amoni bathumela amathalenta esiliva ayinkulungwane okuziqashela izinqola nezinkweli zamahhashi eMesophothamiya nase-Aramu-mahakha naseZoba. 7 Kanjalo baziqashela izinqola eziyizinkulungwane ezingamashumi amathathu nambili nenkosi yaseMahakha nabantu bayo. Khona-ke zeza zakanisa phambi kwaseMedeba; kanti abantwana bakwa-Amoni bona babuthana bevela emizini yabo beza empini. 8 Lapho uDavide ezwa ngakho, ngokushesha wathumela uJowabe nalo lonke ibutho namadoda anamandla. 9 Abantwana bakwa-Amoni baqala ukuphuma bahlelekela impi ekungeneni komuzi, futhi amakhosi ayezile ayewodwa endle. 10 Lapho uJowabe ebona ukuthi impi yayimgasele ngaphambili nangemuva, ngokushesha wakhetha amadoda athile kuwo wonke amadoda ekhethelo kwa-Israyeli wawahlela ukuba ahlangabeze amaSiriya. 11 Bonke abanye abantu wababeka esandleni sika-Abhishayi umfowabo, ukuba bahleleke bahlangabeze abantwana bakwa-Amoni. 12 Wathi: Uma amaSiriya eba namandla kakhulu kimi, kumelwe ube yinsindiso yami; kodwa uma abantwana bakwa-Amoni beba namandla kakhulu kuwe, nami ngizokusindisa. 13 Yiba namandla, ukuze sizibonakalise sinesibindi ngenxa yabantu bakithi nangenxa yemizi kaNkulunkulu wethu; uJehova yena, uzokwenza lokho okuhle emehlweni akhe. 14 Khona-ke uJowabe kanye nabantu ababenaye badlulela phambili phambi kwamaSiriya baya empini, futhi abaleka phambi kwakhe. 15 Abantwana bakwa-Amoni bona, babona ukuthi amaSiriya abalekile, nawo ngokwawo abaleka phambi kuka-Abhishayi umfowabo ayesengena emzini. Kamuva uJowabe weza eJerusalema. 16 Lapho amaSiriya ebona ukuthi ahluliwe phambi kuka-Israyeli, athumela izithunywa alanda amaSiriya ayesesifundeni soMfula, kanye noShofaki induna yebutho likaHadadezeri phambi kwawo. 17 Lapho kubikwa kuDavide, ngokushesha wabutha wonke u-Israyeli wawela iJordani weza kuwo futhi wahleleka ngokumelene nawo. Lapho uDavide ehlelekela impi ukuze ahlangabeze amaSiriya, alwa naye. 18 Kodwa amaSiriya ambalekela u-Israyeli; uDavide wabulala kumaSiriya abashayeli bezinqola abayizinkulungwane eziyisikhombisa namadoda ayimigundatshani ayizinkulungwane ezingamashumi amane, wabulala noShofaki induna yempi. 19 Lapho izinceku zikaHadadezeri zibona ukuthi zihluliwe phambi kuka-Israyeli, ngokushesha zenza ukuthula noDavide zamkhonza; futhi iSiriya alifunanga ukuphinde lizame ukusindisa abantwana bakwa-Amoni. 